Har de tidenes verste Eurovision-låt?
Britene må pent finne seg i at en jury velger hvilken låt og hvilke artister de skal sende til den storslått finalen i Wien i mai. Og i år er mange svært misfornøyd med BBCs beslutning om å la den ukjente duoen Electro Velvet forsvare landets ære. YOUTUBE:SE OG HØR DUOEN FREMFØRE LÅTEN «Den stinker», skriver anmelderen i The Guardian om om låten. «Skingrende og altfor lang. Et mareritt», mener spaltisten som beskriver låten som «en oppsummering av alle dårlige singler man kjøpte på kassett for 20 år siden, og som nå kommer tilbake for å spøke». Avisen synes sangen er så dårlig at den muligens kvalifiserer til «tidenes verste Eurovision-låt fra Storbritannia noensinne». De er ikke alene om å tenke i de baner.The Telegraph mener at BBC med årets låtvalg nok en gang demonstrerer at Storbritannia aldri mer har tenkt å ta på seg den forpliktelsen det er å arrangere Eurovision Song Contest. De bruker ord som «søppel» og «billig». Avisen stiller spørsmål ved at TV-kanalen, som kan velge blant så mange talentfulle artister, beslutter å sende en mann som til daglig er frontfigur i et Rolling Stones-hyllestband og en kvinne som ikke lyktes i å synge seg videre på «blind audition» i britiske «The Voice». «BBC bryr seg ikke om Eurovision. Det tiltrekker seg riktignok et stort TV-publikum – over ni millioner britiske seere i fjor og 180 millioner på verdensbasis, men showet behandles likevel som glatt, anakronistisk og pinlig – noe man ler av», skriver de og legger til: «Kanskje er det like greit. Ingen stemmer på oss likevel».Alex Larke (35), den ene delen av duoen, sier til BBC at han setter pris på all ståheien rundt låten. – Jeg liker at det er delte meninger. Det er bedre enn at alle er likegyldige. Kollegaen Bianca Nicholas (26) ser også det positive i kritikken: – Det er mange ballader i år, så vår sang vil skille seg ut, sier hun. Duoen har blitt opprettet nettopp i anledning Eurovision Song Contest. De har ikke opptrådt sammen tidligere. Daily Mail bringer et intervju med artistene, som der uttaler at «låten deres er fantastisk». Låtskriver er David Mingle, som blant annet har spesialisert seg på å lage musikk til TV-reklamer. The Express har også samlet reaksjoner: «Vi er fortapt». I kommentarfeltet på YouTube stormer det. Det samme på Twitter. Storbritannia er en av de «store» i Eurovision-sammenheng – det vil si at de er med og finansiere sirkuset og dermed er garantert plass. Det er likevel lenge siden britene triumferte i konkurransen. Siste gang de vant, var i 1997 med Katrina and the Waves med «Love Shine A Light». Også Paul Marks-Jone, president for den britiske Eurovision-fanklubben, er skeptisk. – Jeg hadde ventet meg noe mer, sier han til BBC. YOUTUBE:SE OG HØR DUOEN FREMFØRE LÅTEN Norge kårer sitt bidrag førstkommende lørdag . Hvem heier du på? Si din mening i avstemnignsboksen i artikkelen. KJØR DEBATT: Diskuter britenes bidrag og andre MGP-låter i kommentarfeltet nederst i artikkelen.
Storbritannias Eurovision-bidrag «I'm Still In Love With You» får passet påskrevet og vel så det av britiske medier.